Haosul din Liban a readus în discuție pagerul. Cum au putut exploda simultan cu sutele micile aparate de comunicație
Cel puțin nouă persoane și-au pierdut viața, alte cel puțin 2.750 au fost rănite, iar spitalele din Liban sunt în stare de alertă, în urma haosului provocat de o serie de explozii ale unor mici aparate de comunicații, pagere, în mai multe puncte din Liban, dar și în Siria. Sute de combatanți ai mișcării șiite libaneze proiraniene Hezbollah au fost răniți. Cauza: explozia pagerelor pe care le dețineau. Brusc, rețelele de socializare și chiar presa mainstream au (re)descoperit pagerul, precursorul telefonului mobil, publicând explicații despre modul în care funcționează și cum arată. În paralel, Hezbollah a acuzat Israelul că ar fi la originea acestor explozii telecomandate. Cum s-a produs, totuși, haosul din Liban este o întrebare care frământă media internaționale.